OBEC ZEMIANSKE KOSTOĽANY

Všeobecne záväzné nariadenie 

č.  11/2011

o podmienkach prideľovania bytov určených na nájom 
v bytových  domoch postavených s podporou štátu

Predkladá: 		 Komisia sociálnych vecí a bytovej politiky  

Spracovateľ:		 Ing. Peter Ďanovský, Mgr. Iveta Melišková

Dátum zverejnenia návrhu VZN: 30.11.2011

Dátum schválenia VZN: 14. 12. 2011

Dátum vyvesenia VZN: 15. 12. 2011

Dátum účinnosti VZN:  1. 1. 2011 

Obec Zemianske Kostoľany  na základe ustanovenia § 6 zákona SNR č. 369/1990 Zb. o obecnom zriadení v znení neskorších predpisov , zákona NR č. 607/2003 Z. z.o Štátnom fonde rozvoja bývania v znení neskorších predpisov a   zákona č. 443/2010 Z. z. o dotáciách na rozvoj bývania  a o sociálnom bývaní (ďalej len zákona)
pre územie obce Zemianske Kostoľany
vydáva

Článok 1
Úvodné ustanovenia

(1) Toto všeobecne záväzné nariadenie (ďalej VZN) upravuje podmienky evidencie žiadostí, prideľovania bytov, nájmu a správy nájomných bytov v bytových domoch vo vlastníctve Obce Zemianske Kostoľany, ktoré boli postavené s podporou štátu po 1.1.2012.

(2) Nájomné byty budú vo vlastníctve obce Zemianske Kostoľany

(3) Obec Zemianske Kostoľany (ďalej len „obec“) zabezpečuje správu bytových domov, prenajímanie bytov a rieši všetky právne vzťahy vyplývajúce z nájmu bytov podľa príslušných ustanovení Občianskeho zákonníka.

(4) Obec vedie evidenciu žiadostí o pridelenie bytov do nájmu a uzatvára zmluvy
o nájme bytov.

(5) Byty postavené s podporou z prostriedkov Štátneho fondu rozvoja bývania (ďalej
aj „ŠFRB“) alebo byty postavené z  dotácie z Ministerstva dopravy, výstavby  a regionálneho rozvoja SR realizuje výstavbu štandardných nájomných bytov za  podmienok upravených  zákonom č. 443/2010 Z. z. dotáciách na rozvoj bývania a o sociálnom bývaní, alebo postavené čiastočne s podporou z prostriedkov Štátneho fondu rozvoja bývania a čiastočne z  dotácie  Ministerstva dopravy, výstavby   a regionálneho rozvoja SR realizuje výstavbu štandardných nájomných bytov za   podmienok upravených  zákonom č. 443/2010 Z. z. dotáciách na rozvoj bývania a o sociálnom bývaní  sa budú využívať na nájom 30 (tridsať) rokov od vydania kolaudačného rozhodnutia, ak to legislatíva neumožní inak.

Článok 2
Evidencia žiadosti o pridelenie bytu

1) Obec zaeviduje žiadosť o pridelenie bytu ako opodstatnenú pri splnení týchto podmienok:

a) žiadosť si podá fyzická osoba, ktorá dovŕšila 18 rokov veku a

b) je oprávnenou fyzickou osobou podľa § 22 odst. 3 zákona

c) skutočnosti podľa písmena b) žiadateľ dokladuje podľa  § 22 odst. 4 zákona a príslušnými dokladmi, ktoré jednoznačne preukazujú uvádzané skutočnosti 

d) žiadateľ preukáže schopnosť platiť nájomné svojimi celkovými aktuálnymi príjmami, pričom príjem žiadateľa a spolu posudzovaných osôb (domácnosti) musí byť vyšší ako súčet životného minima domácnosti (vypočítava sa podľa § 22 odst. 5 zákona)  ,  nájomného a platieb za energie a služby spojené s nájmom bytu 

2) Komisia sociálnych vecí a bytovej politiky (ďalej KSVŠaBP) preskúma, či je doručená žiadosť o pridelenie bytu v súlade s podmienkami stanovenými týmto VZN a zákonom. V prípade chýbajúcich údajov potrebných k jej posúdeniu, obec vyzve žiadateľa na ich doplnenie v lehote 30 dní s oznámením, že ak žiadosť nebude v uvedenej lehote doplnená, bude považovaná za bezpredmetnú;

3) KSVŠaBP  žiadosť s podkladmi postúpi starostovi obce s návrhom na zaevidovanie resp. nezaevidovanie uchádzača do evidencie žiadateľov na byty uvedené v čl. I. Oznámenie o zaevidovaní resp. nezaevidovaní žiadosti podpisuje starosta obce a jedno vyhotovenie je zaslané žiadateľovi .
 
4) Žiadateľ je povinný preukazovať potvrdením výšku príjmu podľa ods. 1 písm. b) vždy pri aktualizácii evidencie žiadateľov po vyzvaní obcou . Na túto skutočnosť bude upozornený v oznámení o zaevidovaní žiadosti. 

5) Žiadosť sa vyradí z evidencie po posúdení starostom obce  na návrh KSVŠaBP  ak

a) ju žiadateľ zoberie späť,

b) žiadateľ prestane byť oprávnenou osobou podľa ods. 1 písm. b),

c) žiadateľ si nesplní povinnosť podľa čl. 2 ods. 4 alebo

d) žiadateľ bez vážneho dôvodu odmietne pridelený byt.

Oznámenie o vyradení žiadosti z evidencie podpisuje starosta obce.

6) Na konanie o zaevidovaní, nezaevidovaní resp. vyradení žiadosti z evidencie o pridelenie bytu sa nevzťahuje zákon o správnom konaní.

Článok 3
Postup prideľovania bytov

1)	  O pridelení bytu rozhoduje Obecné zastupiteľstvo v Zemianskych Kostoľanoch (ďalej len OZ) na základe návrhu KSVŠaBP  .
      
 2)  Pri rozhodovaní o pridelení bytu sa skúmajú nasledovné kritériá:

a) počet rokov trvalého pobytu v obci Zemianske Kostoľany 

b) majetkové pomery žiadateľa a osôb s ním bývajúcich (napr.  výlučné vlastníctvo inej nehnuteľnosti na bývanie),

c) naliehavosť bytovej potreby žiadateľa - skúmajú sa súčasné bytové podmienky
a iné skutočnosti ,

d) zdravotné dôvody žiadateľa alebo osôb s ním bývajúcich,

e) prípadné porušovanie dobrých mravov v mieste bydliska,

f) dátum podania žiadosti,

g) aktivita a prínos žiadateľa a jeho rodiny pre rozvoj obce

h) finančné možnosti splácania nájomného 

ch) plnenie si daňových, poplatkových a iných povinností voči obci Zemianske Kostoľany

3) Vo výnimočných prípadoch je možné prideliť byt aj žiadateľovi – nájomcovi iného obecného bytu - a to podľa potreby väčší, alebo menší, ktorý je pre neho vhodnejší zo zdravotných alebo iných závažných dôvodov na základe odporučenia komisie za podmienky, že žiadateľ odovzdá doteraz užívaný byt prenajímateľovi (písomnou dohodou podľa § 710 ods. 1 Občianskeho zákonníka č. 40/1964 Zb. v znení neskorších predpisov ), pričom musí byť oprávnenou osobou v zmysle čl. 2  odst. 1  písm. b).

4) Ak podmienku na pridelenie bytu bude spĺňať viac uchádzačov, prednosť má:

											- žiadateľ s ťažkým zdravotným postihnutím (ŤZP), prípadne rodinný príslušník s nim
  bývajúci s ŤZP, uvedeným v prílohe č. 2 zákona 443/2010
- osamelý rodič  s jedným nezaopatreným dieťaťom a viac
- mladá rodina v ktorej aspoň jeden z manželov ku dňu podpísania nájomnej zmluvy  
  je mladší ako 35 rokov veku 

5) Nájomnú zmluvu k bytu podpisuje starosta obce.

Článok 4
Podmienky nájmu bytov postavených z dotácií  na rozvoj bývania v zmysle zákona č. 443/2010 Z. z. o dotáciách na rozvoj bývania  a o sociálnom bývaní  a súčasne s podporou z prostriedkov ŠFRB

1)	 Nájomné byty sú určené pre občanov obce Zemianske Kostoľany a ostatných občanov ktorý si podali žiadosť a spĺňajú podmienky na pridelenie bytu podľa tohto VZN

2)	 Nájomca musí spĺňať podmienky uvedené v čl. 2 odst. 1

3)	 Obec uzatvára nájomnú zmluvu resp. opakovanú nájomnú zmluvu k bytu s nájomcom evidovanom podľa čl. 2 v zmysle § 12 zákona

4) Obec premietne do nájomnej zmluvy záväzok, že nájomca umožní vstup do bytu zamestnancom ministerstva, príslušného krajského stavebného úradu a iných kontrolných orgánov s cieľom výkonu kontroly technického stavu bytu

5) Do týchto bytov sa môžu na trvalý pobyt prihlásiť iba nájomcovia, ich manželia  a ich deti, ktoré s nimi žijú v spoločnej domácnosti , prípadne druh, družka a rodič.

6) U týchto bytov nemožno realizovať prechod nájmu v zmysle § 706 Občianskeho zákonníka.

7) U týchto bytov nemožno realizovať výmeny bytov medzi nájomcami.

8) U týchto bytov nemožno realizovať prevod vlastníckych práv k bytu.

9) Nájomca nájomného bytu nemá nárok na pridelenie náhradného bytu alebo inej bytovej náhrady pri ukončení nájmu z akéhokoľvek dôvodu.
 
10) K termínu ukončenia nájmu je nájomca povinný byt uvoľniť a odovzdať ho vlastníkovi v stave primeranom dobe užívania, pričom nesie zodpovednosť za spôsobené škody.

11)	 Súčasťou nájomnej zmluvy je notárska zápisnica, v ktorej žiadateľ vyjadrí súhlas s podmienkami stanovenými týmto nariadením. Pre prípad vypratania nájomcu je nájomca pred uzavretím nájomnej zmluvy povinný určiť miesto, na ktoré bude nájomca vyprataný v prípade ukončenia nájmu, pokiaľ by sa z bytu sám neodsťahoval. Toto vyhlásenie budúceho nájomcu o mieste vypratania musí byť zapracované do notárskej zápisnice. Notárska zápisnica bude slúžiť ako podklad pre výkon rozhodnutia vypratania bytu.

Článok 5
Dĺžka nájmu nájomných bytov

1) Obec uzatvorí nájomnú zmluvu s nájomcom na dobu, ktorá neprevýši tri roky s výnimkou, ak nájomcom je občan s ťažkým zdravotným postihnutím uvedeným v prílohe č. 2 zákona, alebo ak nájomcom je osoba podľa § 22 odst. 3 písm. d) u ktorých doba nájmu neprevýši desať rokov,

2) Obec v nájomnej zmluve upraví právo nájomcu na opakované uzatvorenie nájmu bytu pri dodržaní podmienok uvedených v nájomnej zmluve, a ak obec neeviduje žiadosť fyzickej osoby, ktorá spĺňa podmienku podľa čl. 2 ods. 1, uzatvorí nájomnú zmluvu s nájomcom, ktorý nespĺňa túto podmienku  a to na dobu, ktorá neprevýši jeden rok. 

3) Nájomnú zmluvu na užívanie bytu, ktorý spĺňa podmienky ustanovené osobitným predpisom pre užívanie bytu osobami s obmedzenou schopnosťou pohybu, uzatvorí obec len s občanom so zdravotným postihnutím uvedeným v prílohe č. 2 zákona a ak nemá žiadosť o pridelenie bytu od takejto osoby, uzatvorí nájomnú zmluvu na takýto byt aj s iným vybraným žiadateľom, a to na dobu, ktorá neprevýši jeden rok.

Článok 6
Predĺženie platnosti nájomnej zmluvy

1)	Nájomca nájomného bytu, ak má záujem o predĺženie platnosti nájomnej zmluvy v zmysle  čl. IV. bod 4 tohto VZN, je povinný 3 mesiace pred ukončením jej platnosti doručiť na Obecný úrad Zemianske Kostoľany žiadosť o predĺženie nájomnej zmluvy a hodnoverné doklady preukazujúce príjem celej domácnosti podľa čl. 2, ods. 1

2)	Každú žiadosť o predĺženie nájomnej zmluvy prerokuje KSVŠaBP  a žiadosti, ktoré spĺňajú podmienky určené týmto VZN odporučí OZ schváliť. Následne obec spracuje dodatok k nájomnej zmluve.

Článok 7
Nájom a platby súvisiace s nájmom

1)	 Výška čistého ročného nájomného za byt sa stanovuje v zmysle platných právnych predpisov pre nájomné obecné byty vo výške max. 5 % z obstarávacej ceny bytu. Výška čistého nájomného pre jednotlivé byty bude určená uznesením OZ.

2)	 Výšky úhrad za plnenia poskytované s užívaním bytu sa budú odvíjať od cien energií v zmysle cenových výmerov a budú vyúčtované raz ročne, za predchádzajúcich 12 kalendárnych  mesiacov, po doručení vyúčtovacích faktúr za energie (voda, plyn, elektrina) a to do 31.5. nasledujúceho kalendárneho roka

3)	 Splatnosť nájomného a úhrad za plnenia poskytované s užívaním bytu je mesačne vopred vždy do 15. dňa predchádzajúceho mesiaca.

4)	 Výška  „Fondu údržby a opráv“ je stanovená zákonom minimálne 0,5 % nákladov na         obstaranie nájomného bytu. Jej výška bude pre jednotlivé byty určená uznesením OZ.

5) Finančná zábezpeka za užívanie bytu nepresiahne šesťmesačné nájomné, pričom lehota na zloženie finančnej zábezpeky nájomcom nebude dlhšia ako 30 kalendárnych dní pred odpísaním nájomnej zmluvy. Finančná zábezpeka bude pre jednotlivé byty určená uznesením OZ

6) V súvislosti s uzatvorením nájomnej zmluvy nebude obec od nájomcu požadovať finančné plnenia, ktoré priamo nesúvisia s užívaním bytu

Článok 8
Zánik nájmu nájomného bytu

1)	 Uplynutím doby nájmu, ak nebola táto doba v zmysle čl. 6  tohto nariadenia predĺžená.

2)	 Písomnou dohodou medzi prenajímateľom a nájomcom.

3)	 Písomnou výpoveďou nájomcu, pričom sa nájom bytu skončí posledným dňom mesiaca nasledujúceho po mesiaci, v ktorom bola výpoveď doručená správcovi.

4)	 Písomnou výpoveďou nájmu prenajímateľom, ak nájomca:

a)	hrubo porušuje svoje povinnosti vyplývajúce z nájmu bytu, najmä tým, že nezaplatil včas nájomné alebo úhradu za plnenie poskytované s užívaním bytu za čas dlhší ako 2 mesiace

b)	alebo ten, kto s ním býva, napriek písomnej výstrahe hrubo poškodzuje prenajatý byt a jeho príslušenstvo, spoločné priestory a spoločné zariadenia v dome

c)	využíva prenajatý byt bez súhlasu vlastníka na iné účely ako na bývanie, alebo ak nájomca, alebo ten, kto s ním býva, sústavne porušuje pokojné bývanie ostatných nájomcov, ohrozuje bezpečnosť alebo porušuje dobré mravy v dome

d)	neužíva byt bez vážnych dôvodov

e)	bez súhlasu vlastníka v predmetnom byte ubytuje osoby, ktoré nie sú uvedené na evidenčnom liste k tomuto bytu (do tohto sa nezarátavajú návštevy kratšie ako 15 dní).

Nájom bytu sa skončí posledným dňom mesiaca nasledujúceho po mesiaci, v ktorom bola výpoveď doručená nájomcovi.

5)	 V prípade, že sa nájomca k termínu ukončenia nájomnej zmluvy z uvedeného bytu neodsťahuje, správca zabezpečí vypratanie nájomného bytu na náklady predmetného nájomcu na miesto určené v notárskej zápisnici (čl. 4. ods.11 tohto VZN).

Článok 9
Byt pre osobitné potreby obce

Obec vyčleňuje 2 byty , ktoré pridelí do užívania fyzickým osobám, ktoré nespĺňajú podmienky čl. 2 odst. 1, ak zabezpečujú spoločenské, kultúrne, zdravotnícke, ekonomické a sociálne potreby obce Zemianske Kostoľany.

Článok 10
Záverečné ustanovenia

1)	 Toto všeobecne záväzné nariadenie bolo schválené dňa 14. 12. 2011 uznesením Obecného zastupiteľstva v Zemianskych Kostoľanoch č. 106/11.       
               .
2)	 Zmeny a doplnky VZN č.11/2011 možno vykonať iba VZN schváleným uznesením Obecného zastupiteľstva v Zemianskych Kostoľanoch.

3)	 Nájom k bytom postaveným so štátnou podporou na ktoré bola poskytnutá dotácia na obstaranie nájomného bytu podľa predpisov účinných do 31. decembra 2010, sa postupuje pri uzatváraní nájomnej zmluvy, alebo pri predĺžení nájomnej zmluvy na tento byt podľa tohto VZN.

4)	 Všeobecne záväzné nariadenie č. 11/2011 o podmienkach prideľovania bytov určených na nájom v bytových domoch postavených s podporou štátu nadobúda účinnosť dňom 1. 1. 2012.

5)	 Dňom nadobudnutia platnosti tohto VZN sa ruší dodatok č. 1/2000 k VZN č. 3/1993 o výbere uchádzačov o byt a prideľovaní bytov.

Ing. Helena Kovačová
    starostka obce
Príloha č. 1

Žiadosť o nájom nájomného bytu v bytovom dome vo vlastníctve Obce Zemianske Kostoľany

Meno a priezvisko žiadateľa:

Dátum narodenia žiadateľa:

Bydlisko žiadateľa:

Rodinný stav žiadateľa:

Popis súčasnej bytovej situácie:

Počet členov v domácnosti, ktorí sú do žiadosti zahrnutí a ich vzťah k žiadateľovi:

Popis majetkových pomerov žiadateľa a osôb s ním bývajúcich (napr. vlastníctvo
nehnuteľností ):

Dôvod podania žiadosti:

Prílohy k žiadosti:

1/ Platné potvrdenie o mesačnom príjme žiadateľa a mesačnom príjme osôb s ním bývajúcich, ktorých príjmy sa posudzujú spoločne podľa zákona o životnom minime v platnom znení, pritom mesačný príjem sa vypočíta z príjmu za predchádzajúci kalendárny rok ako podiel tohto príjmu a príslušného počtu mesiacov, počas ktorých sa príjem poberal:
2/ Čestné prehlásenie, že žiadateľ nevlastní žiadnu nehnuteľnosť / rodinný dom, byt /.
3/ Čestné prehlásenie, že žiadateľ súhlasí so zverejnením osobných údajov.
4/ Pokiaľ žiadateľ žiada o nájom v bezbariérovom byte, predloží potvrdenie o zdravotnom postihnutí, uvedené v prílohe č. 1 zákona, ktoré ho oprávňuje k prenájmu bezbariérového bytu.